Къыхуеджэныгъэм пэджэжу
Къэбэрдей-Балъкъэрыр мы гъэм етIуанэу хэтынущ ЦIыхуIэ зылъэмыIэса щIыуэпсым и дунейпсо фондым (WWF) къыхилъхьа «ЩIым и сыхьэт» зыфIаща къэрал зэхуаку Iуэхугъуэм.
Нобэ, гъатхэпэм и 24-м, ЩIы Хъурейм и щIыпIэ куэдым — унагъуэ щхьэхуэхэмрэ IуэхущIапIэхэмрэ, курыт еджапIэхэмрэ хьэрычэтыщIэ IэнатIэхэмрэ, къыхуеджэныгъэм пэджэжа псоми — уэздыгъэ лейхэр щагъэункIыфIынущ, мыхьэнэ ин зимыIэ электроIэмэпсымэхэр къыщрачынущ.
Дыкъэзыухъуреихь дунейм и щытыкIэм зэрызихъуэжым, дызытес щIым и хъугъуэфIыгъуэхэр зэгъэзэхуауэ къызэрыгъэсэбэпыпхъэм къэрал зэмылIэужьыгъуэхэм я унафэщIхэр, цIыхубэр езыгъэгупсыс мыгъэрей мы Iуэхугъуэхэм, зэрыхуагъэфащэмкIэ, цIыху мелардым щIигъу хэтынущ.
Пщыхьэщхьэ сыхьэт 20-м Налшык къалэ ЗэгурыIуэныгъэм и утым щыщIидзэнущ Къэбэрдей-Балъкъэ- рым ЩIыуэпсым и хъугъуэфIыгъуэмрэ экологиемкIэ и министерствэм, КъБР-м и Жылагъуэ палатэм деж щыIэ ЩIалэгъуалэ советым, республикэм и ЩIалэгъуалэ правительствэм хэтхэм зэгъусэу къызэрагъэпэщыну зэхыхьэм. Абдежым къалэн куэд зыгъэзащIэ щIалэгъуалэ центрым и волонтёрхэм джэгугъуэ зэмылIэужьыгъуэхэмрэ зэпеуэхэмрэ щызэхашэнущ, шэху уэздыгъэхэмрэ Iуэхум ехьэлIа хьэпшып цIыкIухэмрэ щагуэшынущ, республикэм и артист ныбжьыщIэхэм зыкъыщагъэлъэгъуэнущ.
Хьэтыкъуэ ЩауапцIэ.
